**HUSORDENSREGLER FOR SMÅHAUGANE BORETTSLAG**

**1. Innledning**

Borettslaget tilhører borettshaverne i fellesskap, og vi er alle ansvarlige for at det blir et godt bomiljø, der vi ikke sjenerer hverandre utilbørlig, og for at bostandarden opprettholdes med minst mulig utgifter. Det legges særlig vekt på å sikre barn et trygt oppvekstmiljø der de får utvikle seg naturlig.

Borettslagsloven, vedtekter, husordensregler og eventuelle andre regler som styret måtte bestemme, er styrets verktøy for a sikre et godt bomiljø i borettslaget.

Borettshaverne/leietakerne plikter å følge disse bestemmelsene, og er ansvarlig for at de overholdes av husstanden, besøkende og av andre som gis adgang til leiligheten.

**2. Ro og orden**

Det skal være ro i borettslaget i hverdager etter kl. 22.00 og i helger (fredag – lørdag) etter kl. 24.00. Aktiviteter som lager støy og kan være til sjenanse for øvrige beboere bør ikke ta til før kl. 07:00 i hverdager og før kl. 10:00 i helgene. Beboerne plikter a vise normalt hensyn til hverandre.

De nærmeste naboene bør varsles når det holdes større selskaper eller fester.

**3. Fellesområdene**

Det er vårt felles ansvar å vedlikeholde grøntanlegg, beplantninger og andre fellesanlegg som lekeapparater o.l.. Plener, beplantning, benker og lekeapparater må behandles med forsiktighet. Skader påfører borettslaget - og dermed beboerne - unødvendige utgifter. Forsøpling må ikke forekomme. Hageavfall skal kun deponeres på angitte områder etter særskilte retningslinjer.

Styret og tunkontakt kan innkalle til dugnad. Alle husstander bør delta. Avtale om dugnadsarbeid utenom planlagte dugnader kan avtales særskilt. Alle plikter å varsle styret eller tunkontakt om skader eller feil på utstyr, bygninger eller uteområder.

**4. Kjøring og parkering**

Innenfor skiltene ved innkjøringen til borettslaget er det bare tillatt å kjøre for av- og pålessing av tyngre last. Kjøretøy skal ikke parkeres på området, men straks kjøres ut igjen og parkeres på tildelt parkeringsplass. All kjøring inne på området må foregå svært aktsomt og ikke fortere enn normal gangfart (ca. 5 km/t).

Kjøretøy må parkeres i henhold til skilting og merking. Parkering på gangveier, plener eller andre fellesområder som ikke er parkeringsplass, tillates ikke.

Større kjøretøy (lastebiler o.l.), campingvogner, private tilhengere o.l. skal ikke parkeres på borettslagets område.

**5. Dyrehold**

Det er tillatt å anskaffe og holde dyr, men disse må ikke være til sjenanse for øvrige beboere. Dersom det kommer berettigede klager over at dyreholdet sjenerer naboer ved lukt, bråk eller på annen måte, forplikter eieren seg til å fjerne dyret fra boenheten dersom en alminnelig ordning med klageren ikke kan oppnås. Styret avgjør i tvilstilfeller om en klage er berettiget. Eieren er ansvarlig for enhver skade dyret påfører person eller eiendom i borettslaget.

**6. Andre bestemmelser**

Styret forplikter seg til å sende ut informasjon om styrets arbeid to ganger pr år, og ellers rundskriv ved behov. Styret må på sin side kunne forvente at informasjonen i rundskriv blir lest av beboerne.

Rundskriv eller oppslag fra styret eller BOB gjelder på lik linje med husordensreglene.

**7. Brudd på husordensreglene**

Brudd på husordensreglene bør i første omgang tas opp muntlig direkte med den klagen gjelder. Dersom dette ikke fører frem, må klagen fremmes skriftlig for styret, som avgjør hvordan det skal reageres. Styret avgjør om en klage er berettiget. Alvorlige eller gjentatte brudd på husordensreglene kan føre til pålegg om salg og fravikelse, jfr. vedtektene §6. a.

(sist oppdatert mars 2017)